**Informatīvais ziņojums**

**„Par Eiropas Stabilizācijas mehānisma darbību 2013.gadā”**

Šā gada 7.februārī spēkā stājās likums „Par Eiropas Stabilitātes mehānisma dibināšanu”, kas pieņēma un apstiprināja Līgumu par Eiropas Stabilitātes mehānisma izveidošanu (turpmāk – Līgums), un likums „Par Latvijas pārstāvību Eiropas Stabilitātes mehānisma Valdē un Direktoru padomē”, kas nosaka Latvijas puses pilnvarojumu saņemšanas kārtību Latvijas pārstāvjiem Eiropas Stabilitātes mehānisma (turpmāk – ESM) Valdē un Direktoru padomē pieņemt konkrētu veidu lēmumus. Pēc tam, kad šā gada 21.februārī tika deponēts pievienošanās instruments, atbilstoši Līguma 48.panta trešajā daļā noteiktajam Latvija 13.martā kļuva par ESM dalībnieci ar pilnām tiesībām un pienākumiem.

Likuma “Par Latvijas pārstāvību Eiropas Stabilitātes mehānisma Valdē un Direktoru padomē” 7.pantā ir noteikts, ka Ministru kabinets katru gadu ne vēlāk kā trīs mēnešus pēc ESM gada pārskata publicēšanas iesniedz Saeimai ziņojumu par ESM darbību iepriekšējā gadā. Šajā nolūkā Ministru kabineta sēdes protokollēmums paredz pieņemt zināšanai informatīvo ziņojumu un to nosūtīt Saeimai.

**1.** **Finanšu un ekonomiskā pārvaldība eirozonā un ESM loma tajā**

Turpinot mazināties nenoteiktībai par vienotās valūtas nākotni, 2013.gads eirozonas ekonomiskajā attīstībā iezīmēja stabilizācijas periodu. 2013.gada decembrī tika noslēgta finansiālās palīdzības programma Spānijas finanšu sektoram, kļūstot par pirmo veiksmīgi noslēgto ESM programmu kopš tā dibināšanas 2012.gada oktobrī.

Iepriekšējos gados atsevišķu eirozonas valstu finanšu problēmas galvenokārt noteica izveidojušās makroekonomiskās nesabalansētības, ko veicināja realizētā neatbilstošā ekonomiskā politika, viegli ievainojamais banku sektors un neefektīvas valstu pārvaldes sistēmas. Lai pārvarētu sarežģījumus publiskajās finansēs, dalībvalstis ir veikušas ievērojamus fiskālās konsolidācijas pasākumus ar mērķi mazināt to budžeta deficītus un atgūt investoru uzticību. Kopš 2009.gada vidējais valsts budžeta deficīts eiro zonas valstīs ir būtiski samazinājies, bet valstīs, kurās tika sniegtas finansiālās palīdzības programmas, korekcija ir bijusi lielāka. Valstis ir ieviesušas un turpina ieviest būtiskas strukturālās reformas, kuras nodrošina pamatu veselīgākai un ilgtspējīgākai ekonomikas izaugsmei. Virkne strukturālo reformu ir mainījušas ekonomisko pārvaldību visā Eiropā, īpaši valstīs, kurās tika sniegta finansiālā palīdzība. Reformas tika veiktas atbilstoši katras valsts vajadzībām ar mērķi paaugstināt to konkurētspēju, nodarbinātību un veicināt ekonomisko izaugsmi.

Eirozonas valstis ir ieviesušas jaunu un ievērojami stingrāku ekonomiskās pārvaldības modeli. Šo jaunās ekonomiskās pārvaldes modeli veido četras “asis”: “jaunais Fiskālais kompakts”, pastiprinātais Stabilitātes un izaugsmes pakts, Makroekonomisko nesabalansētību procedūra un Eiropas semestris. Līgums par stabilitāti, koordināciju un pārvaldību ekonomikas un monetārajā savienībā, kas ir spēkā kopš 2013.gada janvāra, ir viens no galvenajiem elementiem, jo tas dalībvalstīs nodrošina ievērojami uzlabotu ekonomisko un fiskālo pārvaldību. Minētais līgums kopā ar vairākām regulām stiprina Stabilitātes un izaugsmes paktu un nodrošina dziļāku fiskālās pārvaldības koordināciju. No dalībvalstīm tiek prasīta aktīva rīcība vidēja termiņa budžeta mērķu noteikšanā, turklāt ir noteikta prasība samazināt valsts parāda griestus līdz 60% no IKP. To papildina jauna makroekonomisko nesabalansētību identificēšanas un novēršanas procedūra. Lai arī šīs procedūras ietvaros tiek analizētas visas Eiropas Savienības dalībvalstīs, tā galvenokārt ir koncentrēta uz valstīm, kurās pastāv konkurētspējas problēmas un lielas maksājumu bilances tekošā konta nesabalansētības. Kā vēl vienu būtisku uzlabojumu var minēt Eiropas semestra ieviešanu. Katra gada pirmajā pusē dalībvalstu budžeta politika un struktūrpolitika tiek pārskatītas gan no Eiropas komisijas, gan no citu dalībvalstu puses. Tādējādi, pieņemot nacionālos budžetus nākamajam gadam, valstīm ir jāņem vērā sniegtās rekomendācijas. Balstoties uz šo pieeju, eiro zona ir radīta sistēma, lai ātrāk identificētu iespējamās novirzes, kas var izraisīt krīzi.

Viens no vienotās ekonomiskās pārvaldības koordinācijas pastiprināšanas faktoriem bija vienotā finanšu palīdzības instrumenta ESM izveidošana, aizpildot būtisku trūkumu visā monetārajā savienībā un mazinot atsevišķu valstu fiskālo problēmu negatīvo ietekmi uz visas eiro zonas stabilitāti. Eiro zonas stabilitātes nodrošināšanai arī ir tikusi uzlabota banku sistēmas pārraudzība, ieviešot vienoto banku uzraudzības un noregulējuma mehānismu, kas ietver vienoto noregulējuma fondu, kā arī depozītu garantiju fondu harmonizāciju. Eiropas finanšu krīžu noregulēšanas mehānisms ESM ir uzskatāms par pēdējās instances aizdevēju situācijās, kad kādas eirozonas dalībvalsts finanšu problēmas var pakļaut riskam visas eirozonas stabilitāti. ESM stiprina investoru uzticību un palīdz eirozonas valstīm stabilizēt to situāciju finanšu tirgos, kas nozīmē, ka tādējādi ESM dod laiku dalībvalstīm veikt nepieciešamās darbības, lai atgūtu finanšu tirgu uzticību. Jāatzīmē, ka investori aizvien vairāk pievērš uzmanību valstu kredītriska novērtējumam. Lai arī valstu budžetu deficīti ir ievērojami samazinājušies un valstu parādu attīstība ir kļuvusi labvēlīgāka, valstu parādi nevar strauji tikt samazināti īsā laikā, tādēļ zemas un ilgtspējīgas procentu likmes atspoguļo valstu fiskālo ilgtspēju un spēju atmaksāt aizdevumus. Līdz šim ESM ir finansējis Kipras programmu (kopējās saistības līdz 9 miljardiem eiro) un Spānijas banku rekapitalizāciju (šobrīd izmaksāti 41,3 miljardi eiro), un 2013.gada beigās finanšu palīdzības programmām joprojām ir pieejami gandrīz 450 miljardi eiro.

**2. ESM realizētās finansiālās palīdzības programmas**

2.1. Finansiālās palīdzības programma Kiprai

Kipras programmas mērķis ir atjaunot finanšu sektora stabilitāti, stiprināt publisko finanšu ilgtspēju un veicināt strukturālo reformu īstenošanu ilgtspējīgas ekonomiskās izaugsmes nodrošināšanai. Saskaņā vienošanos par finansiālo palīdzību starp ESM un Kipru tai ir pieejami līdz 9 miljardiem eiro valsts parāda samazināšanai, budžeta deficīta mazināšanai un finanšu institūciju rekapitalizācijai. Papildus ESM finansējumam Starptautiskais Valūtas fonds Kiprai ir piešķīris 1 miljardu eiro. No 2013.gada maija līdz 2014.gada martam no ESM Kiprai kopumā tika izmaksāti 4,6 miljardi eiro.

Galvenie rīcības virzieni finanšu sektorā bija banku prasību un nenodrošināto depozītu norakstīšana. Fiskālās konsolidācijas pasākumi galvenokārt tika fokusēti uz izmaksu pieauguma samazināšanu, publiskā sektora atalgojuma un sociālo izdevumu jomās, vienlaikus uzlabojot nodokļu iekasēšanu. Attiecībā uz strukturālajām reformām būtiski soļi ir veikti ieņēmumu administrēšanas, sociālās apdrošināšanas sistēmas reformēšanā un valsts aktīvu privatizācijas sagatavošanā.

Lai arī Kipras IKP 2013.gadā samazinājās par 5,4%, tas bija mazāk nekā tika gaidīts, uzsākot programmu. Labāku makroekonomisko situāciju nekā iepriekš gaidīts nodrošināja pozitīvas tendences privātā patēriņa, kā arī tūrisma un biznesa pakalpojumu nozaru attīstībā. Kopumā privātais patēriņš samazinājās par 5,6%, kamēr investīciju kritums bija ievērojami straujāks, sasniedzot 21,6%. Ārējā sektora devums IKP izaugsmē bija pozitīvs, ko noteica straujāks importa (-14,1%) nekā eksporta (-4,2%) samazinājums. Arī fiskālā situācija 2013.gadā bija labāka nekā 2012.gadā, valdībai ar ievērojamu rezervi sasniedzot budžeta deficīta mērķi. Budžeta deficīts, ieskaitot izdevumus procentu apmaksai, 2013.gadā sasniedza 5,5% no IKP, bet, neieskaitot izdevumus procentu apmaksai, 1,8% no IKP. Labāku fiskālo situāciju noteica labāka makroekonomiskā attīstība un izdevumu pieaugumu ierobežošana, daļēji kompensējot budžeta ieņēmumus, kas bija mazāki nekā plānots. Banku sektorā joprojām bija vērojams liels problemātisko kredītu īpatsvars. Neskatoties uz banku sektora restrukturizāciju, problemātisko kredītu īpatsvars saglabājās ļoti augsts, sasniedzot 47,6%.

Lai arī kopumā programmas ieviešana ir bijusi veiksmīga, joprojām saglabājas riski turpmākai ekonomiskās situācijas stabilizācijai. Būtiskākie riski ir saistīti ar finanšu sektoru, kurā galvenie uzdevumi ir problemātisko kredītu pārvaldība un privātā sektora parādsaistību restrukturizācija. Ja finanšu sektora restrukturizācija noritēs veiksmīgi, prognozējams, ka noguldītāju uzticībā finanšu sektoram turpinās uzlaboties, ļaujot atcelt ierobežojumus naudas izņemšanai.

2.2. ESM Kiprai veiktie maksājumi

ESM un Kipra finansiālās palīdzības līgumu parakstīja 2013.gada 8.maijā. Tas paredzēja kopējo aizdevumu līdz 10 miljardiem eiro, ieskaitot SVF sniegto atbalstu. Kiprai izmaksāto aizdevumu maksimālais termiņš ir 20 gadi, bet vidējais termiņš – 15 gadi. Divi maksājumi tika veikti pirmās palīdzības daļas ietvaros – 2013.gada 13.maijā 2 miljardi eiro un 26.jūnijā 1 miljards eiro. Otrās daļas ietvaros 27.septembrī tika izmaksāti 1,5 miljardi eiro banku rekapitalizācijai, savukārt trešās daļas ietvaros 2013.gada 19.decembrī tika izmaksāti 100 miljoni eiro. Procentu maksājumi par aizdevumu 2013.gadā netika veikta.

1.tabula Kipras programmas ietvaros veiktie maksājumi

|  |  |  |  |  |  |
| --- | --- | --- | --- | --- | --- |
| **Daļa** | **Maksājums** | **Izmaksas datums** | **Termiņš** | **Apmērs (miljoni eiro)** | **Mērķis** |
| 1.daļa | 1.maksājums | 13.05.2013 | 13.05.2026 | 1000 |  |
|  |  | 13.05.2013 | 13.05.2027 | 1000 |  |
|  | 2.maksājums | 26.06.2013 | 26.06.2028 | 1000 |  |
| 2.daļa | 1.maksājums | 27.09.2013 | 27.09.2029 | 750 | Banku rekapitalizācija |
|  |  | 27.09.2013 | 27.09.2030 | 750 | Banku rekapitalizācija |
| 3.daļa | 1.maksājums | 19.12.2013 | 19.12.2019 | 100 |  |

2.3. Finansiālās palīdzības programma Spānijai

ESM finansiālās palīdzības programma Spānijai tika noslēgta 2013.gada 31.decmebrī. Programmas ietvaros ar ESM finanšu institūciju rekapitalizācijas instrumenta palīdzību tikai rekapitalizētas un restrukturizētas Spānijas problemātiskās bankas.

Spānijas programmas mērķis bija atjaunot banku kapitāla pietiekamību atbilstoši prasībām un izveidot ietvaru problemātisko aktīvu pārvaldībai, kā arī ievērojami uzlabot banku pārraudzību un regulējumu. Pirmā ESM izmaksa 39,5 miljardu eiro apmērā tika veikta 2012.gada 11.decembrī, bet 2013.gada 28.janvārī Spānijas valdība lūdza izmaksāt 1,86 miljardus eiro otrās grupas banku rekapitalizācijai, un izmaksa tika veikta 2013.gada 5.februārī. Kopumā vērtējot Spānijas banku sektora attīstību, ir vērojami būtiski uzlabojumi, un pēc ievērojamiem zaudējumiem iepriekšējā gadā 2013.gadā bankas atgriezās pie peļņas un to kapitāla pietiekamības rādītāji ir atbilstoši prasībām.

Arī Spānijas makroekonomiskās attīstības tendences liecina, ka situācija turpina uzlaboties. Jau 2013.gada otrajā pusē ceturkšņu IKP izaugsme bija pozitīva, un 2013.gada ceturtajā ceturksnī IKP salīdzinājumā ar iepriekšējo ceturksni palielinājās par 0,2%. Iekšzemes pieprasījuma negatīvā ietekme uz kopējo izaugsmi 2013.gadā bija mazāka nekā iepriekšējā gadā (-2,7% salīdzinājumā ar -4,0% 2012.gadā). Tajā pašā laikā samazinājās ārējā pieprasījuma pozitīvā ietekme uz kopējo izaugsmi, jo, lai arī eksports joprojām turpināja palielināties, importā bija novērojama augšupvērsta tendence, nosakot neto eksporta samazinājumu.

Vienlaikus turpinājās nelīdzsvarotību korekcija. Neskatoties uz zemākiem ieņēmumiem nekā plānots, vispārējās valdības kopējais deficīts bija 6,6% IKP, nedaudz pārsniedzot deficīta mērķi 6,5%, savukārt ekonomikas izaugsmi nodrošināja konkurētspējas pieaugums, kā rezultātā Spānijas maksājumu bilances tekošajā kontā veidojas pārpalikums 0,8% apmērā no IKP.

Augošās investoru uzticības rezultātā būtiski uzlabojās Spānijas iespējas finanšu tirgos, ko galvenokārt nodrošināja pakāpeniska situācijas uzlabošanās reālajā ekonomikā. Obligāciju ienesīgums sasniedza aizvien zemāku ienesīguma rādītāju, liecinot par pakāpeniska kredītriska samazināšanos.

Šobrīd Spānijā ir sākts pēcprogrammas uzraudzības posms. Sadarbībā ar Eiropas Komisiju ESM turpinās ieviest agrās brīdināšanas mehānismu (*Early Warning System*), lai vērtētu Spānijas iespējas veikt atmaksas ESM.

2.4. ESM Spānijai veiktie maksājumi

ESM un Spānija finansiālās palīdzības līgums tika parakstīts 2012.gada 29.novembrī. Kopējais palīdzības apjoms bija paredzēts 100 miljardu eiro apmērā ar maksimālo aizdošanas termiņu 15 gadi, bet vidējo termiņu – 12,5 gadi. Pirmais maksājums palīdzības programmas pirmās daļas ietvaros tika veikts 2012.gada decembrī, kad kopumā tika izmaksāti 39,5 miljardi eiro. Izmaksa tika veikta Spānijas rīcībā nododot ESM emitētus vērtspapīrus, kas tika nodoti Spānijas Nacionālās bankas rīcībā, kas tos nodeva banku restrukturizācijas fonda rīcībā 1.grupas banku un SAREB (aktīvu pārvaldes sabiedrība Spānijā) rekapitalizācijai.

2.tabula Kipras programmas ietvaros veiktie maksājumi

|  |  |  |  |  |  |
| --- | --- | --- | --- | --- | --- |
| **Daļa** | **Maksājums** | **Izmaksas datums** | **Termiņš** | **Apmērs (miljoni eiro)** | **Mērķis** |
| 1.daļa | 1.maksājums | 11.12.2012 | 11.12.2022 | 6578,0 | Banku rekapitalizācija |
|  |  | 11.12.2012 | 11.12.2023 | 6578,0 | Banku rekapitalizācija |
|  |  | 11.12.2012 | 11.12.2024 | 6578,0 | Banku rekapitalizācija |
|  |  | 11.12.2012 | 11.12.2025 | 6578,0 | Banku rekapitalizācija |
|  |  | 11.12.2012 | 11.12.2026 | 6578,0 | Banku rekapitalizācija |
|  |  | 11.12.2012 | 11.12.2027 | 6578,0 | Banku rekapitalizācija |
| 2.daļa | 1.maksājums | 05.02.2013 | 11.02.2024 | 932,5 | Banku rekapitalizācija |
|  | 1.maksājums | 05.02.2013 | 11.02.2024 | 932,5 | Banku rekapitalizācija |
| 3.daļa | 1.maksājums | 19.12.2013 | 19.12.2019 | 100,0 |  |

2013.gada 5.februārī ESM veica programmas otrās daļas maksājumu 1,9 miljardu eiro apmērā, kas bija nepieciešami vēl četru banku, t.s. otrās grupas banku rekapitalizācijai.

2013.gada laikā ESM no Spānijas saņēma procentu maksājumus 207,6 miljonu eiro apmērā. Noslēdzoties 2013.gadam Spānijai programmas ietvaros joprojām neizmantoti bija 58,67 miljardi eiro, kas Spānijai pēc programmas noslēgšanas vairs nav pieejami.

**3. ESM finanšu līdzekļu piesaiste finanšu tirgos**

2013.gadā ESM uzsāka finansējuma piesaistes operācijas finanšu tirgos. Pirmais solis bija īstermiņa finansējuma piesaistes programma, kam 2013.gada oktobrī sekoja pirmā ESM obligāciju emisija.

3.1. Īstermiņa finansējuma piesaiste 2013.gadā

2013.gada 8.janvārī ESM emitēja 3 mēnešu parādzīmes, iegūstot 1,927 miljardus eiro ar vidējo svērto ienesīgumu -0,0324%. Tam sekoja 6 mēnešu parādzīmju emisija 2013.gada 22.janvārī. 2013.gada laikā ESM turpināja regulāras 3 un 6 mēnešu parādzīmju emisijas, kopumā šādā veidā piesaistot 50,1 miljardu eiro, no kuriem 2013.gada beigās neapmaksāti bija 16,2 miljardi eiro.

3.2. Ilgtermiņa finansējuma piesaiste 2013.gadā

2013.gada augustā ESM izplatīja paziņojumu par ilgtermiņa finansējuma piesaistes programmas uzsākšanu, kuras mērķis bija 2013.gadā piesaistīt 9 miljardus eiro. Ieņēmumi tika izmantoti makroekonomisko korekciju programmas nodrošināšanai Kiprā, kā arī to vērtspapīru garantijām, kuri tika nodoti Spānijai banku sektora rekapitalizācijai.

ESM 8.oktobrī emitēja 5 gadu obligācijas ar kupona likmi 1,25% 7 miljardu eiro vērtībā. No investoru puses interese bija ļoti augsta, un kopumā pieprasījums sasniedza 21 miljardu eiro no kopumā 300 investoriem. Desmit gadu obligāciju emisija notika 12.novembrī, piesaistot 3 miljardus eiro, kopējam obligāciju pieprasījumam sasniedzot 9,5 miljardus eiro.

Viens no ESM finanšu palīdzības instrumentiem ir naudas un parāda vērtspapīru nodošana dalībvalstu rīcībā, kas ļauj ESM pildīt tai uzticētās funkcijas bez finanšu līdzekļu piesaistes finanšu tirgos. Šāda stratēģija tika izmantota Spānijas banku sektora rekapitalizācijai, kad ESM Spānijas rīcībā nodeva obligācijas un parādzīmes. Tāda pati stratēģija tika izmantota Kipras programmas ietvaros, nododot tās rīcībā 1,5 miljardus eiro vērtas parādzīmes, kas tika izmantotas banku sektora rekapitalizācijai.

3.3. Prognozes 2014.gadam

2014.gadā tiks turpināta finanšu piesaiste, lai nodrošinātu Kipras programmas finansēšanu, kā arī esošo parādsaistību pārfinansēšanai, īpaši parādzīmju, kas tika izmantotas Spānijas banku rekapitalizācijai. Tas nepieciešams, jo Spānija sāks atmaksāt parādus sākot no 2022.gada.

ESM īstermiņa parādzīmju izsoles notiks regulāri. Katrā izsolē piesaistīto līdzekļu apjoms var atšķirties, bet tiek prognozēts, ka katrā izsolē varētu tikt piesaistīti 1,5-3 miljardi eiro. Ilgtermiņa finansējuma piesaistes mērķis 2014.gadam ir 17 miljardi eiro. Arī 2014.gadā ESM plāno piedāvāt dažādu termiņu obligācijas, lai apmierinātu dažādu investoru pieprasījumu. Lai nodrošinātu informāciju potenciālajiem investoriem, katra ceturkšņa sākuma ESM paziņos tā plānoto finanšu piesaistes apjomu.

**4. ESM 2013.gada finanšu darbības rezultāti**

Saskaņā ar ESM 2013.gada darbības pārskatu, ESM bilances aktīvu vērtības pieaugumu noteica izsniegto aizdevumu pieaugums un jaunu finansiālās palīdzības programmu uzsākšana, ko veidoja finanšu palīdzības programma Kiprai 4,6 miljardu eiro apmērā, kā arī papildus finansējums Spānijai 1,9 miljardu eiro apmērā.

Lai nodrošinātu finansējumu finansiālās palīdzības programmām, ESM piesaista līdzekļus finanšu tirgos. Informācija par ESM emitētajiem parāda vērtspapīriem liecina, ka 2013. gadā tā saistības palielinājās par 52,2%, sasniedzot 60 miljardus eiro. Papildus finanšu tirgos piesaistītajam kapitālam ESM dalībvalstis veica iemaksas pamatkapitālā 31,4 miljardu eiro apmērā. Lai nodrošinātu iemaksātā kapitāla pieaugumu, valstu iemaksātie līdzekļi bija izvietoti dažādos naudas un tās ekvivalentu aktīvos, centrālo banku depozīta noguldījumos un fiksēta ienesīguma parāda instrumentos. Procentu ienākumi no iemaksātā kapitāla 2013.gadā sasniedza 81,l miljonus eiro.

Kopējie procentu ienākumi 2013.gadā sastādīja 352,8 miljonus eiro, savukārt procentu izdevumi – 110,7 miljonus eiro. Papildus procentu izdevumiem, ESM darbības izmaksas rada arī administratīvās izmaksas un fiksētā ienākuma instrumentu vērtības izmaiņas. Ievērojamu administratīvo izmaksu pieaugumu 2013.gadā noteica Eiropas Finanšu stabilitātes instrumenta (turpmāk – EFSF) personāla iekļaušana ESM struktūrā. Tajā pašā laikā jāatzīmē, ka pārejas periodā ESM sniedz administratīvos pakalpojumus EFSF, kas 2013.gadā ESM deva ienākumus 17 miljonu eiro apmērā. Ņemot vērā iepriekš minētos faktorus, 2013.gadā ESM peļņa bija 253,9 miljoni eiro.

Finanšu ministrs A.Vilks

27.08.2014 14:00

2222

R.Pāns

67083916

Reinis.Pans@fm.gov.lv